प्रोटीन और विटामिन की कमी भी बनती है वजह, डायबिटीज-ब्लड प्रेशर वाले रहें सतर्क
जिन लोगों का लिवर फैटी है और मोटापा भी है तो इसका असर फटी एड़ियों के रूप में दिख सकता है। अगर पैरों में सूजन भी है तो यह लिवर में गड़बड़ी का ही संकेत है क्योंकि ऐसे लोगों का लिवर ठीक से काम नहीं करता और पैरों में पानी जमा होने लगता है। 
पैर शरीर का ऐसा अंग है जिस पर सबसे कम ध्यान दिया जाता है। पुराने जमाने में लोग पैर देखकर ही इंसान की साफ-सफाई और उसके रहन-सहन का अंदाजा लगा लेते थे। पैरों पर ध्यान न दिया जाए तो सबसे पहले एड़ियां फटती हैं।
एड़ियों के फटने की सबसे बड़ी वजह फुट हाइजीन की कमी को माना जाता है। लेकिन क्या आपको पता है कि एड़ी के फटने का कनेक्शन लिवर और शरीर में विटामिंस की कमी से भी है?
फैटी लिवर से फट सकती हैं एड़ियां 
दिल्ली के शालीमार बाग स्थित फोर्टिस हॉस्पिटल में गैस्ट्रोएंटरोलॉजी विभाग के डायरेक्टर डॉ. संजय खन्ना ने कहा कि जिन लोगों का लिवर फैटी है और मोटापा भी है तो इसका असर फटी एड़ियों के रूप में दिख सकता है।
अगर पैरों में सूजन भी है तो यह लिवर में गड़बड़ी का ही संकेत है क्योंकि ऐसे लोगों का लिवर ठीक से काम नहीं करता और पैरों में पानी जमा होने लगता है।
ऐसे लोगों को लिवर की जांच करानी चाहिए। अल्ट्रासाउंड से फैटी लिवर का पता चलता है। इसके अलावा फाइब्रोस्कैन से फैटी लिवर और लिवर इंजरी का पता लगाया जा सकता है।
खबर में आगे बढ़ने से पहले इस पोल में अपनी राय दें
सिरोसिस से प्रोटीन की कमी 
लिवर पर फैट यानी वसा जमने लगता है तो वह डैमेज होने लगता है। इसकी खतरनाक स्टेज को लिवर सिरोसिस कहा जाता है। इसमें प्रोटीन की कमी होने लगती है जिससे एड़ियां फटती हैं और खुजली भी होती है।
फैटी लिवर अक्सर शराब पीने वालों का होता है लेकिन आजकल खराब खानपान और बिगड़ती लाइफस्टाइल से भी लिवर पर फैट जमा हो जाता है।
फैटी लिवर है तो खाने पर दें ध्यान
फैटी लिवर को ठीक करने का सबसे बेहतर तरीका लाइफ स्टाइल में बदलाव, रोज एक्सरसाइज करना और बाहर का खाना छोड़ना है। जिन लोगों का फैटी लिवर है उन्हें खाने में फल, सब्जियां, हाई फाइबर युक्त अनाज, अंकुरित चने और मूंग को शामिल करना चाहिए। सोयाबीन, ओटमील, हल्दी, ड्राईफ्रूट्स और लहसुन खाना भी लिवर को हेल्दी रखता है। फैटी लिवर वालों को शराब बिल्कुल नहीं पीनी चाहिए। इसके अलावा मीठी चीजों जैसे केक, कैंडी, पैक्ड जूस, कोल्ड ड्रिंक, तला खाना, रिफाइंड ऑयल, वाइट ब्रेड, पास्ता, चावल और नमक से दूर रहना चाहिए।
लिवर ही नहीं दिल की बीमारी भी हो सकती है
अमेरिका की नेशनल लाइब्रेरी ऑफ मेडिसिन-नेशनल इंस्टीट्यूट ऑफ हेल्थ ने लिवर पर स्टडी की। स्टडी में कहा गया कि पैरों से शरीर की सेहत का पता लगाया जा सकता है।
अगर किसी को लिवर की समस्या है तो उस व्यक्ति को दिल और ब्लड सर्कुलेशन से जुड़ी समस्या भी हो सकती है। शरीर में खराब ब्लड सर्कुलेशन लिवर रोग का कारण बनता है जिसके लक्षण फटी एड़ियों के तौर पर देखने को मिलते हैं।
विटामिन की कमी भी बनती है कारण
एड़ियां विटामिन बी 3, बी 12 या ओमेगा 3 की कमी से भी फट सकती हैं। इन विटामिंस की कमी से शरीर में नमी की कमी हो जाती है। इस वजह से एड़ियां ही नहीं पूरे शरीर की त्वचा रूखी और बेजान होने लगती है।
फटी एड़ियां हैं तो डायबिटीज को कंट्रोल करना जरूरी
उम्र बढ़ने के साथ-साथ एड़ियों की त्वचा मोटी और रफ होने लगती है जिससे उन पर पैच बन जाते है। इसे कॉर्न और कॉलस कहा जाता है क्योंकि चलते वक्त एड़ियों पर सबसे ज्यादा प्रेशर पड़ता है। एड़ियों पर पड़ रहे प्रेशर और कॉर्न-कॉलस होने से एड़ियां बहुत ज्यादा फटने लगती हैं। जब यह बहुत रूखी हो जाती हैं तो सूखी ब्रेड के टुकड़े की तरह त्वचा निकलने लगती है जिससे चलने में तो दिक्कत आती ही है लेकिन अगर बैक्टीरियल इंफेक्शन हो जाए तो ठीक होना मुश्किल हो जाता है।
अगर कोई डायबिटीज का मरीज है तो उन्हें अपनी फटी एड़ियों का खास ख्याल रखना चाहिए और शुगर लेवल कंट्रोल रखना चाहिए। ऐसे लोगों को नंगे पैर बिल्कुल नहीं चलना चाहिए। साथ ही चप्पल, सैंडल जैसे फुटवेयर पहनने से बचना चाहिए। बेहतर है कि जुराब पहनकर गद्देदार जूते पहनें। इससे एड़ियों पर प्रेशर नहीं पड़ेगा।
एड़ी फटने के और भी हैं कई कारण
नंगे पैर चलना और सफाई का ध्यान न रखना:  नंगे पैर चलने से कई तरह के बैक्टीरिया और गंदगी से पैर फटने लगते हैं। वहीं जो लोग फुट हाइजीन का ध्यान नहीं देते, पैर ठीक तरीके से साफ नहीं करते, उन्हें भी यह समस्या हो सकती है।
फुटवेयर: सैंडल्स, चप्पल, फ्लिप-फ्लॉप जैसे खुले फुटवियर पहनने से अक्सर एड़ियां फट जाती हैं। दरअसल ऐसे फुटवेयर्स से एड़ियों पर जोर पड़ता है जिससे वह फटने लगती हैं। वहीं इस तरह के फुटवेयर से एड़ियों में इंफेक्शन भी हो सकता है।
एक्जिमा: यह एक स्किन प्रॉब्लम है जिसमें त्वचा ड्राई होने लगती है। अगर यह तलवों पर हो जाए तो एड़ियां लाल होने लगती है। खूब खुजली होती है और एड़ियां फटने लगती हैं।
एथलीट फुट: यह फंगल इंफेक्शन है जो यह उन लोगों को होता है जो लंबे समय तक पैरों को ढक कर रखते हैं, या पानी में रहते हैं या स्विमिंग करते हैं।
एजिंग: उम्र बढ़ने के साथ-साथ शरीर का कोलेजन कम होने लगता है जिससे त्वचा की नमी खत्म होने लगती है और बॉडी में ड्राईनेस बढ़ जाती है। इससे एड़ियां भी क्रैक होने लगती हैं।